SA swemkampioen verwelkom pienkvoetCameron van der Burgh het hierdie foto van hom en sy nuwe dogtertjie gedeel. (Foto: Instagram/ Cameron va der Burgh) Die Olimpiese swemkampioen Cameron van der Burgh en sy vrou, Nefeli Valakelis, het Vrydag ŉ babadogtertjie in die wêreld verwelkom. Olympia van der Burgh is gebore op haar pa se 10-jarige herdenking van sy eerste goue medalje by die Olimpiese Spele. Sy is in die Chelsea en Westminster‑hospitaal gebore aangesien die Van der Burghs nou in Engeland woon. “My 10-jarige herdenking van die Olimpiese Spele is oorskadu deur ŉ baie spesiale aankoms… Welkom Olympia van der Burgh,” het die trotse pa op Instagram geskryf. “Nefeli, ons is so trots op jou ná ŉ moeilike geboorte. Jy is die ware atleet wat normale fisiologie trotseer het! Ons is so lief vir jou.” Van der Burgh (34) het op 29 Julie 2012 Suid-Afrikaners se harte verower toe hy ŉ goue medalje vir die 100 m‑borsslag gewen en ŉ nuwe wêreldrekord by die Spele in Londen opgestel het. Hy het in 2018 sy uittrede as professionele swemmer aangekondig.